Citát z písomného vyjadrenia pána Antona Magulu zaslaného na adresu MŠ SR 17. augusta 2009 ako reakcia na článok denníka Pravda autorky M. Mihalikovej uverejnený 17. 8. 2009 na str. 6

„Chcel by som Vás požiadať, aby ste tlmočili pánovi ministrovi moje rozhorčenie nad správaním pani redaktorky Mihalikovej. Minulý týždeň v piatok v podvečerných hodinách sa ma telefonicky vypytovala na môj názor na agentúru Ad Rem, nad jej monopolom na dodávku učebníc do škôl a pod. Snažila sa ma dotlačiť k názoru, že postavenie Ad Remu je nemorálne a pod. Jasne som jej povedal, že nevidím problém v tom, ako Ad Rem dodáva učebnice, dokonca mi spomínala aj nejakú cifru za dodávku učebnice, čo sa mi pri dnešných cenách zdalo úplne v poriadku. Na otázku, či by sme išli do súťaže na dodávku učebníc, som jej jasne povedal, že nie, pretože by sme to ani nezvládli a naša firma takého ambície ani nemá. V závere rozhovoru som jej všeobecne povedal, že po 20 rokoch v súkromnom sektore som psychicky unavený a v zásade sa nezúčastňujeme žiadnych tendrov a súťaží, a to z dôvodu, že väčšinou je víťaz známy vopred. Po skončení rozhovoru, ktorý trval maximálne 5 - 6 minút som jej poslal SMS, s tým, že moje názory sú súkromné a žiadam ju, aby ich nezverejnila. Žiaľ, uprednostnila snahu o vopred vyprofilovaný záujem dostať Ministerstvo školstva do zlého svetla a čiastočne pri tom využila niektoré moje súkromné názory.
Ani vo sne mi nenapadlo, že napriek môjmu zákazu, uverejní informácie v takom duchu, ako to urobila. Okamžite som sa s ňou snažil skontaktovať, ale mobilný telefón mi nedvíha. Zajtra sa stretnem so svojím právnym zástupcom a vzniknutú situáciu, ktorá žiaľ stavia do zlého svetla aj spoločnosť, ktorej šéfujem, budem sa snažiť riešiť. O výsledkoch Vás budem informovať.
Prehlasujem, že nikdy sme s Ministerstvom školstva SR nemali žiadne problémy, nikdy sme sa nezúčastnili žiadnej súťaže. Doterajšia spolupráca sa vždy obmedzovala len na získanie schvaľovacích doložiek ako odporúčaných učebných pomôcok niektorých našich titulov.
V prípade potreby som ochotný osobne sa pánovi ministrovi ospravedlniť akoukoľvek formou.“ (Anton Magula, výkonný riaditeľ spoločnosti)